“Daar is wel sekere dele wat woord vir woord net so gebruik is, soos die regter se uitspraak wat onder meer die woorde ‘the system failed you’ insluit.”
Sy was veral bly dat die rolprent ook die Abie wat sy geken het voordat hy by dwelms betrokke geraak het, insluit.
Joshua, wat vir ses jaar aan die Kaapse Skiereiland Universiteit vir Tegnologie rolprentkuns gedoseer het, se eerste rolprent, Noem my skollie, is in 2016 uitgereik.
Dit is gegrond op die verhaal van ’n storieverteller wat die tronklewe in die 1960’s beleef het, en sy verhale wat hy aan sy medegevangenes vertel het. Dit is die ware verhaal van die draaiboekskrywer John W. Fredericks en speel op die Kaapse Vlakte en in die Pollsmoor-tronk af.
“Albei hierdie stories het op vreemde maniere oor my pad gekom. Ek is nogal ’n spirituele mens, so ek het half gevoel ek is verplig om hierdie rolprente die lig te laat sien.”
Joshua is nog nie seker oor sy derde rolprent nie. Daar is al ’n paar aanbiedinge en hy skryf aan ’n ding of twee.